Henri av Luxembourg

Bakgrunn

Henri vokste opp på slottet Betzdorf som eldste sønn av det storhertuglige paret. Han gikk på skole i Luxembourg og Frankrike, og blei på sin myndighetsdag gitt tittelen arvestorhertug i 1973. Dermed fikk han også representative oppgaver. Inntil oktober 1980 studerte han statsvitenskap ved universitetet i Genève. Her blei han kjent med Maria Teresa Mestre, hans senere hustru. Henri og Maria Teresa har fem barn.
Henri blei 7. oktober 2000, da hans far Jean abdiserte, innsatt som storhertug av Luxembourg.

Konstitusjonell stilling

Prins Henri blei arving til Luxembourgs trone etter at bestemoren, storhertuginne Charlotte av Luxembourg, abdiserte den 12. november 1964. Fra 1980 til 1998 var han medlem i statsrådet. 
Den 4. mars 1998 blei prins Henri utnevnt til representant av sin far, storhertug Jean, noe som betød at han overtok de fleste av sin fars konstitusjonelle plikter. Den 7. oktober 2000, like etter farens abdikasjon, blei Henri storhertug av Luxembourg og avla den konstitusjonelle eden foran Chambre des Députés seinere samme dag. 
Henris fulle navn, titulering og tittel er: Hans Kongelige Høyhet Henri, ved Guds nåde, storhertug av Luxembourg, hertug av Nassau, pfalzgreve av Rhinen, greve av Sayn, Königstein, Katzenelnbogen og Diez, Borggreve av Hammerstein, herre av Mahlberg, Wiesbaden, Idstein, Merenberg, Limburg og Eppstein. 
Da han overtok tronen, strøk han formuleringen, «ved Guds nåde», og dermed er hans navn i lover og offisielle dokumenter «Henri, storhertug av Luxembourg, hertug av Nassau».

Eutanasikontroversen

Den 2. desember 2008 blei det gjort klart at storhertugen ville nekte å skrive under på loven som skulle gjøre eutanasi lovlig. Loven hadde fått flertall tidligere samme år i Chambre des Députés. En annen og endelig avstemning har ennå ikke funnet sted. Også i dette tilfellet må det foreligge en underskrift fra storhertugen før loven trer i kraft. Det vites ennå ikke hvordan storhertugens maktposisjon vil være i årene som kommer, men det blei annonsert av statsministeren Jean-Claude Juncker at et grunnlovsendringsforslag vil bli lagt fram, der en underskrift fra storhertugen overflødiggjøres i møte med vedtatte lover. Dette vil i så fall fjerne en av storhertugens lovgivende roller, nemlig at han fungerer som siste instans i iverksettelsen av nye lover. Luxembourgs fyrstehus har bare én gang tidligere motsatt seg et vedtak foretatt av parlamentet; det var da storhertuginne Marie-Adelaide nekta å signere et utdanningslovforslag i 1912.

Roller og interesser

Som statsoverhode i et konstitusjonelt monarki er storhertug Henris plikter hovedsakelig representative. Blant hans konstitusjonelle plikter finner man retten til å utnevne statsminister og regjering, oppløse Chambre des Députés, promulgere lover og akkreditere ambassadører. 
Storhertug Henri er øverstkommanderende for Luxembourgs armé, og innehar med dette graden general. Han er også æresmajor i det britiske Parachute Regiment.
En av storhertugens største funksjoner er å representere Luxembourg i møte med andre land. I mai 2001 foretok Henri og Maria Teresa sitt første utenlandsbesøk til Spania, etter å ha fått invitasjon av kong Juan Carlos og dronning Sofia.
Storhertug Henri er medlem i IOC, The Mentor Foundation (etablert av Verdens helseorganisasjon) og er leder av Charles Darwins fond for Galápagosøyene.
Storhertugen bor sammen med sin familie på Berg slott i Luxembourg. Han har også et feriehus ved Cabasson, sør i Frankrike.

Utmerkelser

Storhertug Henri blei i 1996 tildelt storkors av St. Olavs orden og fikk i 2011 tildelt ordenens kjede.